Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 109/13/6613	Žiar nad Hronom, 9.4.2013
EEČ : 2-52-63-2013

U Z N E S E N I E

Trestná vec:	obvinený XXXXX 
Prečin:	poškodzovanie cudzej veci podľa § 245 odsek 1 Trestného zákona.

Rozhodol: 	prokurátor Okresnej prokuratúry Žiar nad Hronom
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 27. 06. 2012 v čase asi o 19.00 h zhodil viac skál na koľajnice v železničnom km 232,840 z priestoru nad tunelom pri obci Pitelová, do ktorých narazil vlak Os-7510, pričom došlo k poškodeniu hnacieho vozidla č. 813 012-2 a meškaniu tohto vlaku 136 minút, ako aj Os-7507 v trvaní 30 minút, čím Železničnej spoločnosti Slovensko, a. s., Rožňavská 1, XXXXX spôsobil škodu 500,76 € bez DPH poškodením hnacieho vozidla a škodu 199,97 € bez DPH meškaním vlakov, 

lebo obvinený nebol v čase činu pre nepríčetnosť trestne zodpovedný.

Odôvodnenie:
	Uznesením Krajského riaditeľstva PZ, oddelenia železničnej polície Zvolen ČVS:KRP-1/Ž-ZV-BB-2013 zo dňa 30. 01. 2013 bolo začaté trestné stíhanie a súčasne vznesené obvinenie XXXXX, nar. XXXXX v Banskej Bystrici, bytom XXXXX, okres Žiar nad Hronom, za prečin poškodzovania cudzej veci podľa § 245 ods. 1 Trestného zákona na tom skutkovom základe, že dňa 27. 06. 2012 v čase asi o 19.00 h zhodil viac skál na koľajnice v železničnom km 232,840 z priestoru nad tunelom pri obci Pitelová, do ktorých narazil vlak Os-7510, pričom došlo k poškodeniu hnacieho vozidla č. 813 012-2 a meškaniu tohto vlaku 136 minút, ako aj Os-7507 v trvaní 30 minút, čím Železničnej spoločnosti Slovensko, a. s., Rožňavská 1, XXXXX spôsobil škodu 500,76 € bez DPH poškodením hnacieho vozidla a škodu 199,97 € bez DPH meškaním vlakov.

	Obvinený XXXXX sa vo svojom výsluchu dňa 30. 01. 2013 priznal ku skutku, ktorý mu je kladený za vinu, celá vec ho mrzí, ľutuje, čo spravil a je ochotný nahradiť poškodenej strane škodu. Viac k veci neuviedol. 

	Z výpovedí svedkov XXXXX, XXXXX, XXXXX, XXXXX vyplynulo, že boli spoločne pri železničnom tuneli neďaleko obce Pitelová, kde sa občas chodievali hrať. Obvinený XXXXX zhodil na koľajnice 3 veľké skaly, ktoré oni chceli odpratať, avšak to nestihli a do skál narazil vlak, preto ušli preč. 

	Zástupca poškodenej strany Železničnej spoločnosti Slovensko, a. s., XXXXX po poučení v zmysle § 46 Tr. por. uviedol, že sa pripája s nárokom na náhradu škody vo výške 500,76 € bez DPH, ktorá vznikla Železničnej spoločnosti Slovensko, a. s., poškodením hnacieho vozidla a 199,97 € bez DPH spôsobená meškaním vlakov Os-7510 a Os-7507.

	Z dôkazov zabezpečených v prípravnom konaní mám za to, že ku skutku došlo tak, ako je uvedené v uznesení KR PZ, oddelenia železničnej polície ČVS:KRP-1/Ž-ZV-BB-2013 zo dňa 30. 01. 2013 a skutok spáchal obvinený, ktorý svojím konaním naplnil všetky zákonné znaky prečinu poškodzovania cudzej veci podľa § 245 ods. 1 Trestného zákona. 

	Na základe lekárskej správy XXXXX z Psychiatrickej ambulancie Žiar nad Hronom, ktorú predložila matka obvineného dňa 30. 01. 2013, bol zaslaný Okresnému súdu Žiar nad Hronom návrh na vyšetrenie duševného stavu obv. XXXXX. Súd po preskúmaní návrhu vydal dňa 21. 02. 2013 pod sp. zn. 0Tp 22/2013 príkaz na vyšetrenie duševného stavu obvineného XXXXX, na základe ktorého boli uznesením do konania pribratí znalci z odboru zdravotníctvo a farmácia, odvetvie psychiatria. Zo záverov znaleckého posudku vyplýva, že obvinený od útleho detstva trpí neurologickým záchvatovitým ochorením typu veľkých epileptických záchvatov. V psychickej sfére toto ochorenie navodilo organický psychosyndróm. Dlhodobý výskyt tohto ochorenia navodil u obvineného organickú demenciu, ktorá postihuje jeho pamäť. Vo sfére myslenia toto ochorenie navodilo poruchu jeho úsudku v zmysle spájania rôznych podnetov a situácií do nelogických uzáverov a nelogického úsudku. V inkriminovanej dobe obvinený trpel týmto organickým psychosyndrómom, ktorý devastoval logiku jeho uvažovania a preto vôbec nemohol rozpoznať nebezpečenstvo svojho konania pre spoločnosť. Jeho ovládacie zložky boli taktiež negatívne ovplyvňované organickým psychosyndrómom, avšak tieto sa na jeho správaní v čase činu podieľali iba forenzne zanedbateľným spôsobom. Obvinený zmysel trestného konania chápe nelogicky a neadekvátne. 

	Podľa § 215 ods. 1 písm. e) Tr. por. prokurátor zastaví trestného stíhanie, ak obvinený nebol v čase činu pre nepríčetnosť trestne zodpovedný. 

	Vzhľadom na hore uvedené som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je možné podať sťažnosť do 3 dní odo dňa oznámenia prostredníctvom tunajšej prokuratúry Krajskej prokuratúre XXXXX.
Sťažnosť má odkladný účinok.

JUDr. Slavomír Višňovský
prokurátor